ଭୁବନେଶ୍ୱର : ଏବେ ଆକ୍ସନ ମୁଡରେ କଂଗ୍ରେସ ପ୍ରଭାରୀ ଏ. ଚେଲ୍ଲାକୁମାର । ଶୃଙ୍ଖଳା ଓ ଅନୁଶାସନ ଅଭାବରୁ ଦଳର ସଂଗଠନ ଘୁଣ ଖାଉଥିବାରୁ ଚେଲ୍ଲାକୁମାର କଠୋର ଆଭିମୁଖ୍ୟ ଆପଣାଇଛନ୍ତି । ସଂଗଠନକୁ ପ୍ରତ୍ୟକ୍ଷ ଓ ପରୋକ୍ଷରେ ଦୁର୍ବଳ କରୁଥିବା ନେତାମାନଙ୍କୁ ସେ କଡା ଚେତାବନୀ ଦେଇଛନ୍ତି । ଯେଉଁ ନେତାମାନେ ବିଜେଡ଼ି ସହ ଲିଙ୍କରେ ଅଛନ୍ତି ସେମାନେ ତୁରନ୍ତ ଦଳ ଛାଡନ୍ତୁ ବୋଲି ଆହ୍ୱାନ ଦେଇ କଂଗ୍ରେସ ଅଳିନ୍ଦରେ ଚର୍ଚ୍ଚା ସୃଷ୍ଟି କରିଛନ୍ତି ଚେଲ୍ଲାକୁମାର ।
ଦଳୀୟ ନେତାମାନଙ୍କ ସହ ଆଲୋଚନା କାଳରେ ଚେଲ୍ଲାକୁମାର କହିଛନ୍ତିଯେ, ଦଳର କେଉଁ କେଉଁ ନେତାମାନେ ବିଜେଡ଼ି ସହ ଯୋଗାଯୋଗରେ ଅଛନ୍ତି ତାହାର ତାଲିକା ତାଙ୍କ ପାଖରେ ରହିଛି । ବିଜେଡ଼ି ସହ ଯୋଗସୂତ୍ରରେ ରହି ସେମାନେ ଦଳର କ୍ଷତି କରିବାକୁ ଚାହୁଁଛନ୍ତି । ସେହି ନେତାଙ୍କ ଉପରେ ଦଳୀୟ କାର୍ଯ୍ୟାନୁଷ୍ଠାନ ଗ୍ରହଣ ପୂର୍ବରୁ ନିଜ ଆଡ଼ୁ ଦଳ ଛାଡ଼ିବାକୁ ଚେଲ୍ଲାକୁମାର ରୋକଠୋକ ଭାବେ କହିଛନ୍ତି । ଦଳର ସଂଗଠନ ସୁଦୃଢ଼ ପାଇଁ ଶୃଙ୍ଖଳାକୁ ଏଆଇସିସି ସଭାପତି ସୋନିଆ ଗାନ୍ଧୀ ଗୁରୁତ୍ୱାରୋପ କରୁଛନ୍ତି । ତେଣୁ ଦଳ ବିରୋଧୀ କାର୍ଯ୍ୟରେ ଲିପ୍ତ ନେତାଙ୍କ ବିରୋଧରେ ଶୃଙ୍ଖଳାର ଛାଟ ବାଜିବ ବୋଲି ସେ କଡା ଚେତାବନୀ ଦେଇଛନ୍ତି ।
ସେହିପରି ଦଳୀୟ ସାଂଗଠନିକ ସ୍ଥିତି ସଂକ୍ରାନ୍ତରେ ନେତାଙ୍କ ଭିତରେ ବିବାଦ ପରିଲକ୍ଷିତ ହୋଇଛି । ଏପରିକି ଅନେକ ନେତା ଗଣମାଧ୍ୟମରେ ପରସ୍ପର ବିରୋଧରେ ମତାମତ ବି ଦେଉଛନ୍ତି । ଦଳୀୟ ବିବାଦ ଦଳୀୟ ଫୋରମରେ ସମାଧାନ ନକରି ଗଣମାଧ୍ୟମକୁ ଅଣାଯାଉଥିବାରୁ ତାହା ସଂଗଠନ ଉପରେ ପ୍ରତିକୂଳ ପ୍ରଭାବ ପକାଉଛି । ତେଣୁ ଦଳୀୟ ସଂଗଠନକୁ ନେଇ ଯଦି କୌଣସି ନେତାଙ୍କ ମଧ୍ୟରେ ବିବାଦ ଥିବ ତେବେ ତାହାକୁ ଦଳୀୟ ଫୋରମରେ ଜଣାଇବା ପାଇଁ ସେ ତାଗିଦ କରିଛନ୍ତି । ଏହାର ଉଲ୍ଲଂଘନ କରି ଯେଉଁମାନେ ଗଣମାଧ୍ୟମରେ ମନଇଚ୍ଛା ମତାମତ ଦେବେ ସେମାନଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରାଯିବ ବୋଲି ଚେଲ୍ଲାକୁମାର କହିଛନ୍ତି । ଯାହା ଏବେ ଅନେକ ନେତାଙ୍କ ମନରେ ଭୀତି ସଂଚାର କରିଛି । ଅପରପକ୍ଷରେ ଚେଲ୍ଲୁାକୁମାରଙ୍କ ଏଭଳି ମନ୍ତବ୍ୟ ପରେ ଦଳର ଅନେକ ନେତା ଖୁସି ଜାହିର କରିଛନ୍ତି । ଦଳରେ ରହି ଦଳର କ୍ଷତି କରୁଥିବା ନେତାମାନଙ୍କ ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରାଗଲେ ଦଳ ଆଗକୁ ବଢ଼ିପାରିବ ବୋଲି ଚର୍ଚ୍ଚା ହେଉଛି ।
